اسرائیل افریقايي کډوال شړي
اسرائیلو د چهارشنبې په ورځ خبرداری ورکړ چې که افریقایي ناقانونه کډوال او پناه غوښتونکي په راتلونکو دریو میاشتو کې له دې هیواد نه ونه وځي، توقیف او بندي به شي.
د اسرائیلو صدراعظم بنیامین نتنیاهو دا هم ویلي چې هیواد یې دې چمتو دی چې په زرگونو غیر قانوني افریقایي کډوالو ته پیسې ورکړي چې له هغه هیواد نه ووځي. اکثر افریقایي مهاجر چې اسرائیل ته تللي د ارتیریا او سوډان اوسیدونکي دي. ددغو پناه غوښتونکو اکثریت ویلي دي چې د جگړو او د اقتصادي ستونزو له امله یې خپل هیوادونه خوشې کړي دي. د هغه پلان له مخې چې په روانه اونۍ کې اسرائیل اعلان کړ د هغه هیواد حکومت تیار دی چې هر افریقایي پناه غوښتونکي ته چې په غیر قانوني توگه اسرائیل ته ورغلي ٣٥٠٠ امریکایي ډالر او په وړیا توگه د الوتکې ټکټ ورکړي چې خپلو هیوادونو او یا دریم گړي هیواد لکه روندا او یا یوگندا ته لاړ شي. د اسرائیلو صدراعظم ویلي دي چې د هغه تر مشرۍ لاندې حکومت تر اوسه ۲۰ زره افریقایي پناه غوښتونکي له هیواد نه ایستلي دي او اوس هوډ لري چې ټول وباسي. د پناه غوښتونکو د چارو یوه چارواکي چې نه یې غوښتل نوم یاد شي د رویترز اژانس ته ویلي دي چې شاوخوا ٣٨ زره افریقایي مهاجر په اسرائیل کې په غیر قانوني توگه ژوند کوي چې ۱۴۲۰ تنه یې په توقیف ځایونو کې دي. ډیر افریقایي مهاجر د کلونو راهیسې په اسرائیل کې ژوند کوي او اکثر یې په لږ عاید لرونکو کارونو بوخت دي چې اسرائیلیان ددې ډول کارونو نه ډډه کوي. د اسرائیل حکومت تر اوسه یواځې د څه کم یو فیصد مهاجرو د پناه غوښتنې درخواستونه منلي دي. په دې ترڅ کې د اسرائیل صدراعظم په هغه هیواد کې د مهاجرو شتون د "اسرائیل د ټولنیز جوړښت او د یهودیت د شخصیت پر ضد" گڼلی دی. تر دې چې د اسرائیل د حکومت یو وزیر پناه غوښتونکو ته د "سرطان" ناروغۍ خطاب کړی دی.